Lav et referat af nedenstående tekst:

Tekst:
Er du stamgæst i Fårup Sommerland, og var du forbi parken i søndags? Så kan det være, at du har haft en oplevelse af et ekstra proppet sommerland. Søndag var nemlig en dag med ekstra mange besøgende i forhold til andre søndage i august. Derfor valgte Fårup Sommerland også at forlænge deres åbningstid en time. - Der kom flere gæster, end vi umiddelbart havde forventet. Så for at imødekomme det og for at vise noget god vilje, så valgte vi, at vi kører end time mere på, siger parkleder Jesper Jensen. Flere gæster end forventet skabte lange køer Den ellers populære park modtog efter dagen kritik fra flere af deres gæster på Facebook. Her var det især sæsonkortholdere - parkens flittigste gæster - gæster, som var utilfredse med dagens oplevelser. Den dårlige oplevelse bestod ifølge kommentarerne af en blanding af for mange mennesker, for meget pres på rengøring og for lange køer både ved forlystelserne, toiletterne og madområderne. Flere skriver, at de stod i kø op til en time ved forlystelserne. En enkelt skriver, at hun og familien forlod parken tidligere end planlagt uden at have prøvet forlystelser overhovedet. Flere stamgæster skriver, at det Fårup Sommerland de besøgte søndag ikke var, som det plejede. - Jeg tror, at grunden til, at vi fik negative henvendelser i går var, at vi har fået lokale gæster tilbage som er vant til færre mennesker i disse weekender, siger Jesper Jensen. Præget af stort arrangement Sommerlandet havde besøg af omkring 12.500 gæster, hvilket ikke er meget sammenlignet med højsæsonen - men meget i lavsæsonen som disse sidste weekender i august er. Derfor kunne besøgstallet virke voldsomt på nogle. Nogle spisesteder var fuldt booket. Dette skyldtes blandt andet, at et særligt stort arrangement fandt sted i sommerlandet søndag. Sommerlandet havde dog oplyst på deres hjemmeside, at der var et større arrangement, så folk skulle forvente flere mennesker end andre søndage. Trykkede på alle tænkelige knapper Fårup Sommerland forsøgte, fortæller parklederen, at gøre en lang række tiltag for, at gæsterne skulle få så god en dag i skoven som muligt - på trods af de mange besøgende. Blandt andet åbnede de Aquaparken, som ellers er blevet lukket ned for denne sæson. - Vi trykkede på de knapper, som vi umiddelbart kunne trykke på, for at folk kunne få en god oplevelse. For det er jo det, som vi lever af. Vi vil gerne have glade kunder, det er vanvittigt vigtigt for os. Derfor gør det også ondt, når nogle har oplevelser som ikke er gode. Jesper Jensen gør opmærksom på, at Fårup Sommerland altid bestræber sig mod, at gøre alle gæster glade, og at én dårlig oplevelse er en for meget. Han fortæller også, at han havde fornemmelsen af, at der var en god stemning i parken søndag, og at de ikke modtog utilfredse henvendelser i informationen - men at de er klar over, at der var flere besøgende end en normal søndag.

Referat:
Søndag besøgte mange gæster Fårup Sommerland. Måske for mange gæster. Sommerlandet ude i skoven var nemlig proppet, og stamgæster var utilfredse.